Pančušky dopĺňajú oblečenie ženy, pričom každý, aj ten najjednoduchší outfit vedia pekne oživiť, pridajú mu na zaujímavosti a upriamia pozornosť na krásne, štíhle nohy. Vybrať si môžeme z množstva vzorov, farieb, prevedení, chce to len cit pre vkus a fantáziu. No ak s tým máte problém a tápete, ktoré pančušky sa k čomu hodia, máme tu pre vás pár rád, ako sa vyhnúť faux pas pri nevhodnom kombinovaní s ošatením a topánkami.
Do zatvorenej obuvi sa hodia bodky
Bodky na pančuškách pôsobia dievčensky milo, nevtieravo, ich kúpa je síce malý experiment, no ak si ich oblečiete, nikoho tým neurazíte. Hodia sa na denné nosenie do práce, ale aj na večerné akcie. Topánky, ktoré majú otvorenú špičku alebo pätu nie sú vhodné na kombináciu s bodkovaným vzorom pančušiek, pôsobili by veľmi chaoticky. Dodržiavajte zásadu kombinovania s uzatvorenou obuvou a budete neprehliadnuteľná.
Obľúbená sieťka
Sieťované pančušky sú stále obľúbené, hoci svoj najväčší boom už majú za sebou, ešte vždy sú doplnkom, ktorý osvieži ženské oblečenie. Sú vhodné predovšetkým k elegantným lookom, treba ich len vhodne skombinovať, aby nepôsobili vulgárne alebo lacno. Topánky, ktoré sa k nim hodia, by tiež mali mať uzavretú špičku, aby vám prípadne prst nevykúkal z očka pančušky, čím by vám spôsobil nepohodlie.
Pre odvážne
Pančušky s potlačou šelmy sú tento rok hitom, dodajú vám sebavedomie a vy sa môžete naplno ako šelma aj prezentovať. Ak je vašim zámerom podčiarknuť sexy look, neváhajte si k nim obuť sandálky, nie je to síce tradičné riešenie, ale o to viac zaujmete.
Svetlá farba
Pančušky svetlej či telovej farby si bežnejšie obliekame v teplejšom období, no neodkladajte ich ani v zime. Okrem tmavých a hrubších pančušiek si môžete dovoliť obliecť aj svetlejšie odtiene, ale hodia sa hlavne k čižmám nad kolená, v ktorých je väčšia časť nohy zahalená a pri vykročení z domu sa tak neroztrasiete od zimy.